BEGRUNDELSE

1. BAGGRUND FOR FORSLAGET

· Begrundelse og formål

De Forenede Nationers Økonomiske Kommission for Europa (FN/ECE) udvikler harmoniserede forskrifter på internationalt plan for at fjerne de tekniske hindringer for samhandelen med motorkøretøjer og systemer til køretøjer mellem de kontraherende parter i den reviderede overenskomst af 1958, og for at sikre, at sådanne køretøjer og systemer yder en høj grad af sikkerhed og miljøbeskyttelse.

FN/ECE færdiggjorde for nylig et udkast til regulativ om ensartede bestemmelser for godkendelse af motorkøretøjer for så vidt angår godkendelse af forbedrede barnefastholdelsesanordninger til motorkøretøjer[1]. Målet med dette udkast til regulativ er at fastsætte et højt sikkerhedsniveau for børn, som er passagerer i motorkøretøjer, mens de er fastspændt i disse anordninger.

Artikel 2 i Rådets direktiv 91/671/EØF af 16. december 1991 om obligatorisk anvendelse af sikkerhedsseler og barnefastholdelsesanordninger i køretøjer[2] gør brugen af passende barnefastholdelsesanordninger obligatorisk i motorkøretøjer på EU-niveau.

Nærværende forslag har til formål at fastlægge Unionens holdning til ovennævnte udkast til FN/ECE-regulativ om barnefastholdelsesanordninger og således gøre det muligt for Unionen, repræsenteret ved Kommissionen, at stemme for udkastet.

På et senere stadium træffes der foranstaltninger for at gøre det muligt at anvende udkastet til FN/ECE-regulativ om forbedrede barnefastholdelsesanordninger i Den Europæiske Union med henblik på typegodkendelse af sådanne systemer og EU-borgernes anvendelse af sådanne systemer.

· Generel baggrund

Europa-Parlamentets og Rådets forordning (EF) nr. 661/2009 af 13. juli 2009 om krav til typegodkendelse for den generelle sikkerhed af motorkøretøjer, påhængskøretøjer dertil samt systemer, komponenter og separate tekniske enheder til sådanne køretøjer[3] fastlægger de grundlæggende krav til typegodkendelse af barnefastholdelsesanordninger med direkte henvisning til FN/ECE-regulativ nr. 44 ‑ ensartede forskrifter for godkendelse af fastholdelsesanordninger til børn, som er passagerer i motordrevne køretøjer ("barnefastholdelsesanordninger")[4]. Det var nødvendigt at indarbejde den direkte henvisning til de specifikke krav til typegodkendelse af barnefastholdelsesanordninger i FN/ECE og altså også på EU-niveau.

EU forventes derfor at stemme for udkastet til FN/ECE-regulativ om forbedrede barnefastholdelsesanordninger for at skabe fælles harmoniserede krav på internationalt plan, hvilket vil fremme international handel. Dette vil gøre det muligt for europæiske virksomheder at følge ét sæt krav, der er anerkendt på verdensplan, dvs. i de lande, der er kontraherende parter i den reviderede FN/ECE-overenskomst af 1958, i forbindelse med foranstaltningerne for den nye generation af barnefastholdelsesanordninger.

· Gældende bestemmelser på det område, forslaget vedrører

Rådets direktiv 77/541/EØF om indbyrdes tilnærmelse af medlemsstaternes lovgivning om sikkerhedsseler og fastholdelsesanordninger i motordrevne køretøjer[5], hvad angår kravene til barnefastholdelsesanordninger, jf. bilag XVII til direktivet.

Rådets direktiv 91/671/EØF af 16. december 1991 om obligatorisk anvendelse af sikkerhedsseler og barnefastholdelsesanordninger i køretøjer.

Forordning (EF) nr. 661/2009 om generel sikkerhed, hvad angår den direkte henvisning til regulativ nr. 44 fra (FN/ECE) — Ensartede forskrifter for godkendelse af fastholdelsesanordninger til børn, som er passagerer i motordrevne køretøjer (barnefastholdelsesanordninger).

· Overensstemmelse med andre EU-politikker og -mål

Forslaget er i overensstemmelse med målene i direktiv 91/671/EØF om sikkerhedsseler og fastholdelsesanordninger og er derfor i overensstemmelse med EU-målet om større færdselssikkerhed for børn, der er passagerer i motorkøretøjer.

2. RESULTAT AF HØRINGER AF INTERESSENTER OG KONSEKVENSANALYSER

· Høring af interesserede parter

I forbindelse med udarbejdelsen af forslaget har Kommissionen hørt de berørte parter. Der var en generel høring via den uformelle FN/ECE-arbejdsgruppe om barnefastholdelsesanordninger i arbejdsgruppen for passiv sikkerhed (GRSP) og formidling af oplysninger og efterfølgende drøftelser i Det Tekniske Udvalg for Motorkøretøjer, mens udkastet endnu var under udformning. · Konsekvensanalyse Europa-Kommissionen har ladet gennemføre en konsekvensanalyse for forordning (EF) nr. 661/2009, som omfattede barnefastholdelsesanordninger. Bestemmelserne om forbedrede barnefastholdelsesanordninger supplerer de eksisterende bestemmelser. Der blev fremlagt supplerende analyser gennem projekterne CASPER (Child Advanced Safety Project for European Roads) og EPOCh (Enable Protection for Older Children) under det syvende rammeprogram, som er blevet indarbejdet i den uformelle FN/ECE-arbejdsgruppe om barnefastholdelsesanordninger i arbejdsgruppen for passiv sikkerhed (GRSP).

3. JURIDISKE ASPEKTER AF FORSLAGET

· Resumé af forslaget

Forslaget vil gøre det muligt for Unionen, repræsenteret ved Kommissionen, at stemme for dette udkast til FN/ECE-regulativ om forbedrede barnefastholdelsesanordninger.

· Retsgrundlag

For at tage hensyn til de særlige bestemmelser i traktaten om Den Europæiske Unions funktionsmåde er det tidligere anvendte retsgrundlag, jf. betragtning 1, afløst af en direkte henvisning til traktatens artikel 218, stk. 9, og det er nødvendigt med en anden forberedelsesproces op til WP29-møderne og en deraf følgende ændret retlig form, nemlig en rådsafgørelse i stedet for en kommissionsafgørelse, som ellers er blevet anvendt ved forberedelsesprocessen i de sidste 14 år.

· Nærhedsprincippet

Kravene til barnefastholdelsesanordninger er allerede harmoniseret på EU-niveau. De nye bestemmelser supplerer bestemmelser for den nye generation af barnefastholdelsesanordninger. Kun Unionen kan stemme for vedtagelse af internationale instrumenter, såsom udkast til FN/ECE-regulativer og deres indarbejdning i EU's typegodkendelsessystem for motorkøretøjer. Dette forhindrer ikke alene opsplitning af det indre marked, men sikrer også ens standarder for sundhed og sikkerhed i hele EU. Det giver også økonomiske stordriftsfordele: Der kan fremstilles produkter til hele det europæiske og det globale marked, i stedet for at disse skal tilpasses med henblik på opnåelse af national typegodkendelse i hver enkelt medlemsstat eller andre lande under FN/ECE-aftalen.

Forslaget er derfor i overensstemmelse med nærhedsprincippet.

· Proportionalitetsprincippet

Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked og garantere et højt offentligt sikkerheds- og beskyttelsesniveau.

· Reguleringsmiddel/reguleringsform

Foreslået retsakt: rådsafgørelse.

Anvendelse af en rådsafgørelse anses for hensigtsmæssig i overensstemmelse med kravene i artikel 218, stk. 9, i TEUF.

4. VIRKNING FOR BUDGETTET

Forslaget får ingen konsekvenser for Den Europæiske Unions budget.

2012/0291 (NLE)

Forslag til

RÅDETS AFGØRELSE

om den holdning, Den Europæiske Union skal indtage i administrationsudvalget for De Forenede Nationers Økonomiske Kommission for Europa om udkastet til regulativ om forbedrede barnefastholdelsesanordninger

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Unionen har ved Rådets afgørelse 97/836/EF[6] tiltrådt (FN/ECE-)overenskomsten under De Forenede Nationers Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("overenskomst af 1958 som revideret").

(2) De standardiserede bestemmelser i udkastet til FN/ECE-regulativ om ensartede bestemmelser for godkendelse af motorkøretøjer for så vidt angår godkendelse af forbedrede barnefastholdelsesanordninger, som benyttes i motorkøretøjer[7] skal fjerne de tekniske hindringer for samhandelen med motorkøretøjer mellem de kontraherende parter i den reviderede overenskomst af 1958, og for at sikre, at sådanne køretøjer yder en høj grad af sikkerhed og miljøbeskyttelse.

(3) Den holdning, som skal indtages på Unionens vegne i administrationsudvalget for overenskomsten af 1958 som revideret om vedtagelse af nævnte udkast til FN/ECE-regulativ, bør fastlægges —

VEDTAGET DENNE AFGØRELSE:

Artikel 1

Den Europæiske Union, repræsenteret ved Kommissionen, stemmer i administrationsudvalget for overenskomsten af 1958 for udkastet til FN/ECE-regulativet om ensartede bestemmelser for godkendelse af motorkøretøjer for så vidt angår forbedrede barnefastholdelsesanordninger i motorkøretøjer, som foreligger i dokument ECE TRANS/WP.29/2012/53.

Artikel 2

Denne afgørelse træder i kraft på dagen for notifikationen.

Artikel 3

Denne afgørelse er rettet til Europa-Kommissionen.

Udfærdiget i Bruxelles, den […].

På Rådets vegne

Formand

[1] FN/ECE-dokument ECE TRANS/WP.29/2012/53.

[2] EFT L 373 af 31.12.1991, s. 26.

[3] EUT L 200 af 31.7.2009, s. 1.

[4] EUT L 233 af 9.9.2011, s. 95.

[5] EFT L 220 af 29.8.1977, s. 95.

[6] EFT L 346 af 17.12.1997, s. 78.

[7] FN/ECE-dokument ECE TRANS/WP.29/2012/53.